मनीषा अरोड़ा की कहानी- वेदना
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Manisha Arora - Pain
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
बातचीत ख़त्म कर चारों घर की ओर लौटती हैं। शन्मुखा इसी सोच मे चलते-चलते अपने घर पहुंचती है और मन में ठान लेती है, आज कालिंदी दीदी की ‘उदासी का कारण’ जानकर ही रहेगी। आज अपनी बनाई मटर पनीर की सब्जी देने के बहाने कालिंदी दीदी के घर चली जाती हूं। शन्मुखा- ‘दीदी आज मैंने आपके लिए सब्जी बनाई है। बड़े दिन हो गए आपसे गपशप किए हुए है। आज साथ बैठकर बातें करेंगे।’
अचानक उसकी नज़र टेबल पर रखी तस्वीर पर पड़ती है जिसमें एक आदमी और दो बच्चे हैं। शन्मुखा- ‘बुरा ना माने तो मैं आपसे कुछ पूछ सकती हूं। यह तस्वीर किसकी है?’
कालिंदी का चेहरा उतर गया। शन्मुखा ने कहा, ‘मुझे बुरा लगता है, यह सोच कर कि आपको तीन साल हो गए हमारे यहां रहते हुए लेकिन हमने कभी आपको जानने की कोशिश नहीं की’ आप हमेशा खुश रहती है, लेकिन कभी यह नहीं सोचा कि आपको भी कोई दुख होगा। आप सब की सहायता करती हैं, आज मुझे अपनी सहायता करने दें। अपने दिल का दुख आप मुझसे बांट सकती हैं’, यह सब सुनकर कालिंदी के आंसू निकल आए।
कालिंदी ने चुप्पी तोड़ते हुए कहा, ‘यह मेरे बच्चे और मेरा पति हैं।’ ‘दीदी आप शादीशुदा हैं? तो आपके पति और बच्चे साथ क्यूं नहीं रहते?’ कालिंदी ने कहा, ‘हां, शादीशुदा हू। बच्चे और पति साथ नहीं रहते, हमारा डिवोर्स चल रहा है। और कुछ ही दिनों में उसकी तारीख है जिसमें मेरे बच्चों की कस्टडी का पता चलना है| यह बात मुझे अंदर ही अंदर खाए जा रही है कि मेरे बच्चो की कस्टडी अगर मुझे नहीं मिली तो क्या होगा?’
शन्मुखा हौसला देते हुए कहती है, ‘आप बहुत मजबूत दिल की हैं, आप हिम्मत ना हारें। फैसला आपके हक में ही होगा।’